CELEX: 62017TN0181
Language: fi
Date: 2017-08-18 00:00:00
Title: Asia T-181/17: Kanne 18. elokuuta 2017 – PC v. EASO

23.10.2017   
            
            
               FI
            
            
               Euroopan unionin virallinen lehti
            
            
               C 357/13
            
         Kanne 18. elokuuta 2017 – PC v. EASO
   (Asia T-181/17)
   (2017/C 357/18)
   Oikeudenkäyntikieli: suomi
   
      Asianosaiset
   
   
      Kantaja: PC (edustaja: asianajaja L. Railas)
   
      Vastaaja: Euroopan turvapaikka-asioiden tukivirasto (EASO)
   
      Vaatimukset
   
   Kantaja vaatii, että unionin yleinen tuomioistuin
   
               —
            
            
               määrää EASOn kumoamaan ja hävittämään anonyymin ihmisarvoa alentavan asiakirjan 15.6.2016 annetusta perustellusta päätöksestä ja antamaan uuden päätöksen, joka liittyy kantajan kanteessa T-610/16 kumottavaksi vaadittuihin takautuvasti päivättyyn päätökseen EASO/ED/2015/358 ja sen pohjalta tehtyyn irtisanomispäätökseen EASO/HR/2015/607;
            
         
               —
            
            
               määrää EASOn poistamaan erilliset henkilökansiot ja pitämään kantajasta vain yhtä EU:n henkilöstösääntöjen artiklan 26 mukaista henkilökansiota, jonka asiakirjat ovat henkilösääntöjen mukaiset; määrää EASOn poistamaan kantajan henkilökansiosta sinne kuulumattomat käsinkirjoitetut täydellä varmuudella identifioimattomat paperit;
            
         
               —
            
            
               määrää EASO:n tutkimaan asiakirjan EASO/ED/2015/358 syntyprosessin ja EASOn sekä EASOn hallintoneuvoston ryhtymään toimenpiteisiin viraston huonosta hallinnosta EASOn perustamisasetuksen 439/2010 artiklojen 29(b) ja 31.6 mukaisesti sekä korvaamaan kantajalle 30 000 euroa Euroopan unionin perusoikeuskirjan artiklan 41(2) rikkomisesta EASOn ryhtyessä yksittäiseen toimenpiteeseen, joka vaikutti häneen epäedullisesti;
            
         
               —
            
            
               määrää EASOn tutkimaan kantajaan kohdistuneen työpaikkakiusaamisen ja EASOn sekä EASOn hallintoneuvoston ryhtymään toimenpiteisiin työpaikkakiusaamiseen syyllistyneitä kohtaan sekä korvaamaan kantajalle tästä pitkäaikaisesta hallintorikkomuksesta 30 000 euroa;
            
         
               —
            
            
               määrää EASOn tutkimaan kantajaa koskevien luottamuksellisten asiakirjojen vuotamisen asiaankuulumattomille kolmansille tahoille ja EASOn sekä EASOn hallintoneuvoston ryhtymään toimenpiteisiin asiakirjan vuotoon syyllistyneitä kohtaan sekä korvaamaan kantajalle hallintorikkomuksesta 20 000 euroa;
            
         
               —
            
            
               määrää EASOn tutkimaan Euroopan unionin erioikeuksista ja vapauksista annetun pöytäkirjan rikkomisen ja EASOn sekä EASOn hallintoneuvoston ryhtymään toimenpiteisiin pöytäkirjan rikkomuksiin syyllistyneitä kohtaan sekä korvaamaan kantajalle hallintorikkomuksesta 20 000 euroa;
            
         
               —
            
            
               määrää EASOn palauttamaan kantajan 5 vuoden työsuhteen siten, että se jatkuu keskeytyksettä ja palkallisena ja velvoittaa EASOn korvaamaan kantajalle toimeen kuuluvan palkan, palkanlisät ja työnantajan eläkemaksut vahingonkorvauksena ajanjaksolta, jonka tämä on ollut poissa toimestaan sen palauttamiseen asti;
            
         
               —
            
            
               määrää vaihtoehtoisesti, mikäli EASO ei voi palauttaa kantajan työsuhdetta, että EASO korvauksena maksaa toimeen kuuluvan palkan, palkanlisät ja työnantajan eläkemaksut kantajalle viiden vuoden ajanjaksona keskeytyksettä;
            
         
               —
            
            
               määrää EASOn suorittamaan 30 000 euroa vahingonkorvausta kantajalle korvauksena tämän kokemasta henkisestä kärsimyksestä eli siitä psykologisen loukkauksen tunteesta, jota kantaja oli kokenut sen EASOn menettelytavan perusteella, jolla oikeus tulla kuulluksi käsiteltiin Euroopan unionin perusoikeuskirjan artiklan 41(2) hengen vastaisesti; sekä
            
         
               —
            
            
               määrää EASOn korvaamaan kantajan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kuuteen kanneperusteeseen.
   
               1)
            
            
               Ensimmäinen kanneperuste, joka perustuu siihen, että kantajaan kohdistui systemaattisesti ja toistuvasti esimiehen suorittamaa ja ohjaamaa työpaikkakiusaamista. Tämä aiheutti esimerkiksi epätavalliset työolot koeajaksi, mistä täten puuttui rehellisyys ja puolueettomuus ja jota leimasi autoritaariset otteet, manipulointi ja kantajan julkinen asiaton arvostelu.
            
         
               2)
            
            
               Toinen kanneperuste, joka perustuu siihen, että EASOn perustellussa päätöksessä EASO/HR/2016/525 on anonyymeihin väitteisiin perustuva asiakirja, mikä ei liittynyt kantajan irtisanomiseen eikä myöskään ole osa kantajan henkilökansiota.
            
         
               3)
            
            
               Kolmas kanneperuste, joka perustuu siihen, että EASO riisti puolustusmahdollisuudet kantajalta sekä teettämällä takautuvasti asiakirjan EASO/ED/2015/358 että rikkomalla Euroopan unionin perusoikeuskirjan artiklaa 41(2).
            
         
               4)
            
            
               Neljäs kanneperuste, joka perustuu siihen, että EASO mustamaalaa kantajaa myös EASOn ulkopuolella lähettämällä esimerkiksi Euroopan oikeusasiamiehelle perustellun päätöksen EASO/HR/2016/525, joka sisältää perusteettoman, olemattoman ja vahvistamattoman asiakirjan kantajasta.
            
         
               5)
            
            
               Viides kanneperuste, joka perustuu siihen, että EASO toimittaa ja vuotaa kantajaa koskevia luottamuksellisia asiakirjoja kolmansille osapuolille, joilla ei ole oikeutta niihin tutustua EU:n henkilöstösääntöjen artiklan 17 ja 19 vastaisesti.
            
         
               6)
            
            
               Kuudes kanneperuste, joka perustuu siihen, että EASO on rikkonut asiakirjojen yhtenäisyyttä koskevia sääntöjä, sillä EASO pitää kahta eri henkilökansiota kantajasta eikä EASO suostu pitämään edes avoimen henkilökansion tietoja asianmukaisina EU:n henkilöstösääntöjen 26 artiklan vastaisesti.